 LAUSUNNON KESKEINEN SISÄLTÖ 30.1.2014

**Opetus- ja kulttuuriministeriölle Viite: OKM/85/040/2012**

**Asia: Lukiokoulutuksen yleisiä valtakunnallisia tavoitteita ja tuntijakoa koskeva lausunto**

Iltakoulujen liitto IKLO kiittää mahdollisuudesta saada lausua asiasta. IKLOon kuuluu aikuislukioiden ja –linjojen ylläpitäjiä, Iltakoulujen rehtoriyhdistys IRY sekä Iltakoulujen opettajien yhdistys IOY. Lausuntomme on lyhyt ja siten samalla sen keskeinen sisältö.

**AIKUISET**

Tuntijakotyöryhmän ehdotukset ovat hyvin linjassa Lukiokoulutuksen kehittämisen toimenpide-ehdotuksia valmistelleen työryhmän (OKM 2010) ehdotusten kanssa. **Pidämme ensiarvoisen tärkeänä ja hyvänä, että aikuisopiskelijoita varten on oma tavoitepykälä (6) ja tuntijakopykälä (10).** Tavoitepykälässä on mainittu oleelliset seikat eli aiemmin opitun huomioon ottaminen, aikuisopiskelun erityispiirteet, valmiudet elinikäiseen oppimiseen sekä persoonallisuuden kasvuun. Myös aineopiskelijat on siinä huomioitu. Aikuisten tuntijako mukailee sopivalla tavalla nuorten kaikkia kolmea ehdotettua tuntijakomallia. Näin mahdollinen siirtyminen nuorten lukiosta aikuislukioon ei aiheuta ongelmia. Aikataulullisesti uuden tuntijaon aloitus vuonna 2016 sopii aikuislukioille.

Tuntijakoon esitämme seuraavia teknisiä muutoksia:

**Kummastakin reaaliaineen korista tulisi poistaa sulut**. Lisäksi humanistisyhteiskunnallisten ja katsomuksellisten opintojen korissa tulisi yhdenmukaistaa merkintää siten, että **historian ja yhteis-kuntaopin kurssimerkintä olisi 1-2**. Näin kummatkin reaaliaineiden korit on helpompi tulkita samalla tavalla.

**NUORET**

Pidämme hyvänä sitä, että tavoitteissa on korostettu opiskelijan mahdollisuuksia osallistua opiskeluympäristön ja toimintakulttuurin kehittämiseen (§ 5), muualla hankittu osaaminen tunnistetaan ja tunnustetaan entistä tehokkaammin (s. 30) sekä että valintojen vapaus on nykyiseen verrattuna suurempaa. Kannatamme mallia A. Katsomme, että valinnaisuus motivoi ja tarjoaa nykyistä paremmat edellytykset opetuksen kehittämiseen. Valinnaisuuden myötä myös erilaiset opiskelijat pääsevät paremmin toteuttamaan itseään. Valinnaisuus voi edesauttaa opiskelijoita valitsemaan esimerkiksi lyhyitä kieliä nykyistä enemmän.

Turussa ja Jyväskylässä 28.1.2014

Erja Vihervaara Tarja Boe Riikkamarja Autio

Turun iltalukion rehtori Jyväskylän aikuislukion rehtori Turun iltalukion lehtori

Iltakoulujen liitto pj. Iltakoulujen rehtorien yhdistys pj. Iltakoulujen opettajien yhdistys pj.